ตลาดหลักทรัพย์ ฯจัดงานไทยแลนด์ โฟกัส 28-30 ส.ค.นี้
ขุนคลัง"อุตตม"ร่ายมนต์ ย้ำความเชื่อมั่นนักลงทุนสถาบันทั่วโลก ชูนโยบายรัฐบาลใหม่ขับเคลื่อนประเทศ สู่โอกาสการลงทุนตลาดทุนไทย
21 ส.ค. 2562

ขุนคลัง"อุตตม"ร่ายมนต์ ย้ำความเชื่อมั่นนักลงทุนสถาบันทั่วโลก ชูนโยบายรัฐบาลใหม่ขับเคลื่อนประเทศ สู่โอกาสการลงทุนตลาดทุนไทย
นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย(ตลท.) เปิดเผยว่า ตลาดหลักทรัพย์ฯ จัดงาน “Thailand Focus 2019: Embracing Opportunities - The Next Chapter” วันที่ 28-30 ส.ค.นี้ นำเสนอจุดเด่นของประเทศไทย และตลาดทุนไทยภายใต้บริบทที่เปลี่ยนแปลงไปภายหลังจัดตั้งรัฐบาลใหม่
โดยเปิดโอกาสให้ผู้ลงทุนสถาบันได้รับฟังนโยบายการขับเคลื่อนเศรษฐกิจจากผู้นำภาครัฐโดยตรง ชูประเด็นขับเคลื่อนเศรษฐกิจไทย การปลดล็อคมาตรการต่างๆ เพื่อเพิ่มขีดความสามารถในการแข่งขัน การวางโครงสร้างพื้นฐานสู่ยุคดิจิทัล ตลอดจนการเชื่อมโยงและโอกาสการลงทุนสำหรับภูมิภาคโดยเฉพาะซีแอลเอ็มวี และอาเซียน ซึ่งได้รับการตอบรับจากผู้ลงทุนสถาบันทั่วโลก อาทิ สหรัฐอเมริกา ยุโรป สิงคโปร์ เกาหลีใต้ ไต้หวัน จีน และอินเดีย เป็นต้น
ในงานนี้ มีผู้บริหารของบริษัทจดทะเบียน กว่า 100 บริษัท มาให้ข้อมูลผลการดำเนินงานและแนวทางธุรกิจแก่ผู้ลงทุนสถาบันต่างประเทศอย่างใกล้ชิด ซึ่ง บจ. ที่ร่วมงานมาจากทุกกลุ่มอุตสาหกรรม ทั้งใน SET และ mai มูลค่าหลักทรัพย์ตามราคาตลาดรวม 12.35 ล้านล้านบาท คิดเป็น 72% ของมูลค่ารวมของตลาด (ข้อมูล ณ 20 ส.ค. 2562)
นายภากร กล่าวว่า แม้ตลาดหุ้นไทยจะได้รับผลกระทบจากปัจจัยภายนอก และมีความผันผวนในช่วงที่ผ่านมา แต่เศรษฐกิจและบริษัท จดทะเบียนไทยมีพื้นฐานที่แข็งแกร่งและขยายการลงทุนไปต่างประเทศอย่างต่อเนื่อง ขณะเดียวกันภาครัฐได้เดินหน้านโยบายเศรษฐกิจด้วยมาตรการกระตุ้นเศรษฐกิจทั้งในด้านการลงทุนของภาครัฐและเอกชน
โดยงาน “Thailand Focus” ในครั้งนี้ ได้รับเกียรติจาก ดร. อุตตม สาวนายน รัฐมนตรีว่าการกระทรวงการคลัง เป็นประธานเปิดงานและปาฐกถาพิเศษเกี่ยวกับทิศทางและนโยบายกระตุ้นเศรษฐกิจของประเทศ ภายหลังการจัดตั้งรัฐบาล รวมถึงนโยบายทางการเงินและการคลังที่ช่วยเพิ่มขีดความสามารถในการแข่งขัน เพื่อเรียกความเชื่อมั่นแก่ผู้ลงทุนสถาบันทั่วโลก
ขณะเดียวกัน ผู้บริหารระดับสูงจากภาคธุรกิจร่วมให้ข้อมูลถึงศักยภาพของธุรกิจในประเทศที่ขยายจากส่วนกลางไปสู่ภูมิภาค ภาคการค้าและการท่องเที่ยวทั้งในการพัฒนาเชิงพื้นที่ของเขตพัฒนาพิเศษภาคตะวันออก (EEC) ตามแผนยุทธศาสตร์ชาติ Thailand 4.0 ที่จะส่งผลในเชิงบวกให้เกิดการสร้างงาน สร้างรายได้ในชุมชน เพื่อให้การขับเคลื่อนเศรษฐกิจ เดินหน้าไปพร้อมกันทั้งภาคการลงทุน และภาคประชาชน